แนวโน้มหุ้นเช้าปรับขึ้นต่อ
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ โดยได้รับแรงหนุนจากแรงซื้อของนักลงทุนต่างชาติ
13 ธ.ค. 2555

นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ โดยได้รับแรงหนุนจากแรงซื้อของนักลงทุนต่างชาติ
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี(ประเทศไทย) กล่าวว่า ตลาดหุ้นไทยเช้านี้มีโอกาสปรับขึ้นต่อจาก Fund Flow ที่เห็นความต่อเนื่องมากขึ้น หลังวานนี้นักลงทุนต่างชาติซื้อสุทธิ 4 พันกว่าลบ. จากวันก่อนหน้าที่ซื้อสุทธิราว 2 พันล้านบาท ทั้งนี้ ใน 1-2 วันนี้ ยังมีแรงหนุนให้ตลาดไนไทยปรับขึ้น แต่อาจไม่แรงเพราะการปรับขึ้นจะมีแรงขายทำกำไรออกมาเรื่อยๆ 
"มองว่า 1-2 วันนี้ยังมีแรงซื้อเข้ามาต่อเนื่อง ก่อนที่แรงซื้อจะแผ่วลงช่วงครึ่งหลังธ.ค. ซึ่งเป็นช่วงใกล้ฉลองคริสมาสต์และปีใหม่" นายปริญทร์ กล่าว
สำหรับตลาดต่างประเทศ ดาวโจนส์ ทรงตัว แต่มีแรงหนุนจากการที่ธนาคารกลางสหรัฐ (เฟด) ประกาศใช้มาตรการผ่อนคลายเชิงปริมาณรอบที่ 4 (QE4) แทนมาตรการ Operation Twist ขณะที่ตลาดหุ้นเอเชียเช้านี้บวกลบกรอบแคบ  มองแนวโน้มดัชนีวันนี้เคลื่อนไหวในช่วง 1,350-1,360 จุด